23/01/2015 Skrivligur fyrispurningur til Jørgen Niclasen, landsstýrismann frá Gerhard Lognberg, Skopun 1. Hvat ætlar man at gera fyri, at bøta um samferðsluviðurskiftini til Sandoynna? 2. Hugsar landsstýrismaðurin hvat gerast kann, við grótkastið norðurin í Bergi? 3. Hevur landsstýrismaðurin verið í samband við Landsverk, um møguleikan, at knekkað Boðagarðin úteftir, so grótkastið liggur? Viðmerkingar Sum støðan er í dag, eru nógvir trupulleikar og eru fólk ótrygg við, at skipið siglur inn í Skopun tá brim er. Í summar varð grót tikið upp úr innsiglingini, sum var gott. Men innsiglingin er ikki at kenna aftur, til tað verra, tí nú er ókyrt. Hvat er, sum ger hetta, kundi landsstýrismaðurin og Landsverk tosað um. Skopun er brimpláss, tí er ein vandi í sær sjálvum. Í dag kann tú síggja steinar, sum viga eini 12 tons koma í leysari luft inn um keiina, tað er ógvusligt. Hetta ørkimlar teir, sum sigla upp á Skopun. Tað kann eisini viðmerkjast, at fyri Skopunar Havn, er eitt portur, sum er slitið og er ogn hjá Skopunar Kommunu. Tá kommunan yvirtók portri, vistu vit ikki, at Sandoyar tunnilin ikki byrjaði í 2009. 23/01/2015 Eysturbúgvin og Vesturbúgvin, sum samtrolað hava landað í Havn 220.000 punda av upsa. Trolararnir hava roynt í gott 8 dagar. Tað er framvegis hampiliga góður prísur fyri upsan–nakað undir 10 krónur kg. Trolararnir fara nýggjan túr í kvøld. Landsstýrismaðurin í Heilsumálum, verður ikki kallaður í samráð um mammografiina nú. Fríggjakvøldið í farnu viku frættist í miðlunum, at Trivnaðarnevndin fór at kalla Karsten Hansen, landsstýrismann, til samráð um mammografikanningar á Landssjúkrahúsinum. Týsdagin 20. januar viðgjørdi Trivnaðarnevndin málið, og var undirtøka fyri, at nevndin í næstum skuldi kalla landsstýrismannin inn, sambært § 24, stk 5 í Tingskipanini, har ásett er, at um í minsta lagi 5 limir ynskja tað, kunnu nevndirnar kalla landsstýrisfólk í samráð um ávís viðurskifti. Frestin at svara er vanliga 2 vikur. Málið hevur tó síðani fingið drúgva almenna viðgerð. Týskvøldið var forkvinnan í Trivnaðarnevndini í kjaki við landsstýrismannin um málið í Degi og Viku. Og mikudagin 21 januar svaraði landsstýrismaðurin ikki færri enn 16 spurningum um málið, tá munnligir fyrispurningar vóru fyri í Løgtinginum. Landsstýrismaðurin hevur alment og í Løgtinginum vissa um, at strongu leiðreglurnar fyri at sleppa til mammografi verða broyttar, so kvinnur ikki longur verða vendar í hurðini á Landssjúkrahúsinum, hóast ávísing frá kommunulækna ella øðrum serlækna. At drúgva bíðitíðin um stutta tíð verður burtur, og at eingin kvinna við ávísing kemur at bíða leingi at sleppa framat. At tær ímillum 25–50 kvinnurnar, sum eru blivnar avvístar síðani mai í fjør, verða funnar, og fáa tilboð um mammografi, og at økið verður uppraðfest, millum annað við at reglulig screening verður sett í verk. Undirritaðu meta ikki, at eitt samráð nú fer at geva fleiri upplýsingar, enn tað, sum longu er komið fram, og gevur tað tí lítla meining at kalla lansstýrismannin inn. Vit vóna og vænta, at Karsten Hansen heldur givin lyfti, og fara sjálvandi at fylgja hesum neyvt. Heldur enn at kalla landsstýrismannin í samráð um mammografiina beint nú, ynskja andstøðulimirnir í Trivnaðarnevndini at taka málið upp aftur um eina tíð, fyri at tryggja, at málið tá er loyst til fulnar. Vinaliga Bjørt Samuelsen, Rigmor Dam og Sirið Stenberg trivnaðarnevndarumboð Tíðindaskriv frá Lindini: Nú leygardagin 24. januar hevur Lindin stórt stuðulstiltak. 15 ár eru liðin, síðani Lindin tann 21. januar í 2000 byrjaði at senda gleðiboðskapin um Jesus Kristus til fólk í Føroyum. Fyri stuttum var ein sendari settur upp í Sandvík og ein í Hvalba. Stuðulin er árliga áleið 1,6 mill. Umleið 50 fólk, flestu teirra sjálvboðin, eru onkusvegna virkin í Lindini. Alt hetta ber til, tí so nógv standa saman um Lindina. Prátað verður við fólk úr Hvalba, Sandvík og aðrastaðir úr Suðuroynni og suðringar luttaka eisini við sangi og tónleiki. Seinni um dagin og út á kvøldið verður sent úr Havn og úr Klaksvík. Vinningar verða lutaðir út til tey, ið stuðla Lindini fast ella geva eina gávu, har høvuðsvinningurin er ein ferð til Ísrael á páskum. Tlf. 321377 og SMS 521377. Vit gleða okkum til dagin við takksemi til tykkum øll, ið stuðla, koma við vinningum, lýða á, luttaka og ikki minst til Hansara, sum gav Son Sín, Jesus Kristus, okkum til loysigjald. FM sendarar hjá Lindini frá norðast til sunnast: Eysturhøvdi, Svínoy 103,4 mhz. (bygdirnar eystan Múla) Klakkur, Borðoy 103,0 mhz. (Klaksvík, Leirvík, bygdirnar á Kunoy og Kalsoy) Varmakeldueiðið, 103,7 mhz. (Fuglafjørður, Kambsdalur og Gøturnar) Á Gøtueiði 103,4 mhz. (bygdirnar við Skálafjørðin, Funningsfjørður og Gøturnar Vestmanna 92,3 mhz. (Vestmanna og har um leiðir) Sornfelli 98,0 mhz. (Norðurstreymoy og Kaldbaksfjørður) Sørvágur 92,3 mhz. (Sørvágur, Bøð, Flogvøllurin, Vatnsoyrar og Gásadalur Miðvágur 103,4 mhz. (Miðvágur og Sandavágur) Nólsoy 101,0 mhz. (Tórshavn, Skálavík, alt miðøki og langt út um landið) Oyrnafjall, Tvøroyri 105,0 mhz. (Tvøroyri, Øravík, Famjin og Hov) Spinarnar, Suðuroy 105,5 mhz. (Sunnara helvt av Suðuroynni) Sandvík, Suðuroy 92,5 mhz (Sandvík og har um leiðir) Hvalba, Suðuroy 103,0 mhz (Hvalba og har um leiðir) Gerhard Lognberg (S) spyr Bjørn um niðanfyri nevndu spurningar á tingi 1. Metir landsstýrismaðurin ikki, at útoyggjar hava ein trupulleika við næmingum, sum pendla, aftur og fram, til hægru skúlarnar í Tórshavn? 2. Kann hugsast, at landsstýrismaðurin fer, at hyggja eftir hesum trupulleika? 3. Metir landsstýrismaðurin ikki sjálvur, at Sandoyggin hevur ein stóran trupulleika við skúlaungdómi, sum ferðast aftur og fram? Viðmerkingar: Í dag hava tær yngru familjurnar stóran trupulleika av, at senda síni børn á míðnámsskúla í Tórshavn grundað á, at ferðslan er sera óstabil til Sandoy í vetrarhálvuni. Á henda hátt, verða børnini ella ungdómurin skrivaður fyri fráveru og kann í ringasta føri enda við, at verða víst úr skúlanum. Sandoyggin er illa hótt av fráflyting sum er. Hetta ger so aftur tað, at hesar familjurnar flyta av oynni fyri, at tryggja sínum børnum eina tryggari skúlagongd. So hetta er mest sum eitt neyðarróp, tí sjálvsagt hava skúlar mannagongdir, men landsstýrið eigur at taka hesar spurningar upp, so ein loysn fast á hesi ótolandi gongd. Tað er ikki serliga vanligt, at toran gongur í Føroyum og tað er enn meira óvanligt, at snarljós sláa niður í bygt øki. Flestu snarljós ferðast einans millum skíggini og raka tí ikki jørðina. Men 10. desember 2014 vísti tað seg, at snarljós slógu óvanliga ofta niður millum sethús í Føroyum. Av tí sama fekk Tryggingarfelagið Føroyar nógvar skaðafráboðanir henda merkisverda dagin. Størsta tryggingarfelagið í Føroyum fekk tilsamans 161 fráboðanir um el-skaðar av toruganginum. Tá snarljós slær niður í bygt øki, er vandi fyri, at bæði størri og minni tól fáa el-skaða ella verða heilt oyðiløgd. Í ringasta føri kann eldur eisini festa í. Hetta vísti seg at gerast veruleiki mitt í jólamánaðinum í fjør. Fráboðanir um el-skaðar til Tryggingarfelagið Føroyar komu úr øllum Føroyum, men flestu skaðarnir vórðu tó skrásettir í Saltangará. Har vóru tilsamans 98 el-skaðar fráboðaðir Tryggingarfelagnum Føroyum. Soleiðis verjir tú teg móti el-skaðum av snarljósi Um ein ynskir at verja seg mest møguligt móti skaðum, ið kunnu koma av snarljósi, mælir Tryggingarfelagið Føroyar til at taka stikkið úr kontaktini á el-lutum, meðan toran gongur. Um boðað verður frá illveðri, har møguleiki er fyri torugangi, er somuleiðis skilagott at taka stikkið úr kontaktini á øllum el-lutum, um eingin er heima ella húsfólkið svevur. Minst tó til at seta streymin til aftur t. d. frystiboksina, so frystivørurnar ikki fáa skaða. Her er serliga talan um sjónvørp, teldur, útvørp, talgildar móttakarar og ikki minst beinarar (router). Tá toran gekk í fjør, vísti tað seg, at slíkir lutir fingu flestu el-skaðarnar. Eisini skal øll streymveiting til hús og bygningar verða løgd inn av góðkendum elektrikara. Eru húsini gomul, er skilagott at fáa eftirkannað, um streymveitingin er tíðarhóskandi og lýkur dagsins trygdarkrøv. Á myndini síggjast nakrir av smærru lutunum, sum orsakað av el-skaðum eru latnir Tryggingarfelagnum Føroyum, og har tað ikki loysir seg at umvæla skaðan, ið ákom stóra torudagin 10. desember 2014. Í gjár funnu vit hesa myndina reika úti á Facebook–mynd av fegnum starvsfólkum hjá Sandoy Seafood nú virkið loksins er farið í gongd aftur og ein sera spennandi tíð stendur fyri framman. Nær framleiðslan byrjar av álvara er ikki greitt í løtuni, men sum skilst verður royndarkoyrt. 22. januar fingu 9 næmingar prógv á Sjónámi í Klaksvík. Talan er um eitt 5 mánaðar langt grundskeið í útbúgvingini til skipsatstøðara. Ragnar Ludvig, deildarleiðari bjóðaði vælkomin. Andras Samson, skipsførari var gestarøðari og greiddi hann frá lívsleið síni av skúlabonki og til núverandi starv hjá Maersk. Eftir hetta segði Ragnar aftur nøkur orð og handaði síðani prógvini. Virðirlønir vóru latnar fyri besta próvtal. Andrias Steinberg fekk virðislønina fyri skipsatstøðarar og Stefan Gunnbjørnsson Joensen fyri dugnarskaparroyndina í sigling. Virðislønirnar vóru latnar frá Norðoyar Sparikassa og Eik Banka í Klaksvík. Dávid Mørkøre setti sín dám á hátíðarhaldi við sínum framúr klaverspæli og eftir hátíðarhaldið var ábit at fáa.